
PÖÖRDUMINE RIIGIKOGU ERIKOMISJONI POOLE RANNAMETSA-IKLA TEE REMONDITÖÖDE PUUDUSTE, AVALIKU RAHA KASUTAMISE JA VÕIMALIKU VASTUTUSE VÄLJASELGITAMISEKS


1.1. Häädemeeste valla kogukond pöördub käesolevaga Riigikogu erikomisjoni poole seoses Rannametsa–Ikla tee remonditööde tõsise ebaõnnestumisega. Riigi tellitud ligi miljoni euro suuruse remondi tulemusena ei ole valminud nõuetekohast ja vastupidavat teed, vaid ulatuslike kahjustustega, ebatasane ja laineline teelõik, millel liiklemine on muutunud äärmiselt ebamugavaks ja ohtlikuks.

Ligi kahe aasta jooksul on kogukond korduvalt pöördunud Transpordiameti, taristuministri ja Verston Eesti OÜ poole, nõudnud puuduste kõrvaldamist ning osalenud kohtumistel, kuid sisulise lahenduse asemel on järgnenud vaid täitmata lubadused (kahjuks otsene valetamine), tulemusteta paranduskatsed ja tööde lõpetamise tähtaegade korduv edasilükkamine. Olukord, kus märkimisväärse avaliku raha eest remonditud tee on juba lühikese aja jooksul tõsiselt lagunenud ning selle nõuetekohast valmimist ei ole suudetud tagada, nõuab kogukonna hinnangul põhjalikku ja sõltumatut kontrolli.

1.2. Kogukonnale tekitab erilist muret asjaolu, et remonditööde käigus ilmnenud tõsiste puudustega on kaasnenud nende pisendamine, vastuolulised selgitused ning korduvad katsed jätta tee tegelikust seisukorrast põhjendamatult soodsam mulje. Küsimus ei piirdu üksnes ebaõnnestunud ehitustöödega, vaid puudutab ka kasutatud materjalide nõuetekohasust, puudulikku järelevalvet, avaliku raha kasutamist ning olulise teabe varjamist ja tegelikult otsest teadlikku valetamist.

Verston Eesti OÜ ei ole tänaseni täitnud riigihankelepingust tulenevat põhikohustust anda tellijale üle nõuetele vastav, kvaliteetne ja ohutu tee. Seda kinnitab asjaolu, et vaatamata Verston Eesti OÜ korduvatele katsetele töid üle anda, ei ole Transpordiamet Rannametsa–Ikla tee remonditöid seni vastu võtnud, kuna teekatte kvaliteet ei vasta absoluutselt kehtestatud nõuetele. Samal ajal ei ole aga Transpordiamet tellijana rakendanud piisavaid meetmeid, et ennetada kvaliteedipuudusi ja nõuda nende õigeaegset kõrvaldamist. 

Nii on tekkinud olukord, kus riik on tellinud ja rahastanud ulatusliku teeremondi, kuid kogukond peab jätkuvalt kasutama tõsiselt kahjustatud teed.Samuti on sunnitud sellele teele eksima ka turistid ning puuduste kõrvaldamise eest ei ole võetud piisavat vastutust. Nende asjaolude põhjalikuks uurimiseks esitab Häädemeeste valla kogukond käesoleva kollektiivse pöördumise.


Hanke ja remonditööde taust. 

1.3. Transpordiamet kuulutas 06.03.2025 välja riigihanke Rannametsa–Ikla tee km 17,281–30,528 remondiks. Hanke võitis Verston Eesti OÜ pakkumusega 985 872,83 eurot, mis oli järgmisest pakkumusest 113 417,09 euro ehk 10,32 protsendi võrra ning kõigi nelja pakkumuse keskmisest 167 981,63 euro võrra madalam. Seega võitis Verston ligi miljoni euro suuruse riigihanke konkurentidest märkimisväärselt soodsama pakkumusega ehk selgelt teadliku alapakkumisega.

1.4. Remondi eesmärk oli parandada olemasoleva tee seisukorda, suurendada selle vastupidavust ning laiendada teekatet 5,5 meetrilt 6,5 meetrini. Selleks nägi hanke lähteülesanne ette olemasoleva katendi töötlemise, nõuetele vastava sidumata segu Pos 2 kasutamise, stabiliseerimistööd ja kahekordse pindamise rajamise. Lähteülesandes olid kehtestatud konkreetsed nõuded kasutatavate materjalide kvaliteedile ja omadustele ning kohustus nende nõuetele vastavust tõendada.


Materjalide teadlik valik, nõuetele mittevastavuse eiramine ja järelevalve puudulikkus.

1.5. Rannametsa–Ikla tee remondiks korraldatud riigihanke tehniline kirjeldus nägi ette kindlatele koostise- ja kvaliteedinõuetele vastava sidumata segu Pos 2 kasutamise. Materjali nõuetele vastavus tuli enne selle paigaldamist tõendada ning kasutamine inseneriga kooskõlastada. 

1.6. Rannametsa–Ikla tee seisukorda hinnanud tunnustatud Eesti tee-ehitusekspert Kuuno Meschin on oma arvamuses selgitanud, et Pos 2 nõuetele vastav segu valmistatakse spetsiaalses segamisseadmes eri fraktsioonidega killustikust ning pestud liivast või paesõelmetest, et tagada materjali nõutavad omadused ja ühtlane kvaliteet. 

Nimetatud sideainetega sidumata segu valmistatakse seguris vastavatest komponentidest ning Eestis on olemas vaid üks selline sõlm, mis asub Väo karjääris. Looduslikust kruusast on küll võimalik saada Pos 2 nõuetele ligilähedase terastikulise koostisega materjali, kuid selle omadused võivad varieeruda ning püsivat vastavust nõutud kvaliteedile ei ole võimalik garanteerida (Lisa 1 – Eksperdi arvamus). 

1.7. Verston Eesti OÜ otsustas hankida remondiks vajaliku materjali aga hoopis Urissaare karjäärist, mis asub remonditava teelõigu läheduses. Selline valik andis töövõtjale otsese majandusliku eelise, sest nõuetele vastava materjali vedamine kaugematest karjääridest oleks kaasa toonud oluliselt suuremad transpordikulud. Urissaare karjääri kasutamine võimaldas vähendada nii kütusekulu, veokite kasutamise vajadust kui ka tööjõu- ja ajakulu, suurendades seeläbi lepingu täitmise kasumlikkust.

1.8. Lisaks ei piirdunud majanduslik eelis üksnes lühema veokaugusega. Urissaare karjäärist tarniti tee renoveerimiseks purustatud looduslikku kruusa, mitte hankes ette nähtud viisil valmistatud sidumata segu Pos 2. Nagu eelnevalt ka selgitatud, seisneb nende materjalide erinevus nii tootmisviisis ja koostises kui ka nõutavates kvaliteediomadustes. Kuna Urissaare purukruus ei vastanud hankes nõutud Pos 2 segu koostise- ja kvaliteedinõuetele, oli see selgelt ka soetushinnalt odavam kui nõuetele vastav segu alternatiivsetest karjääridest. 

Seega eelistas Verston Eesti OÜ majanduslikult soodsamat materjali, mille nõuetele vastavus ei olnud tagatud, eirates teadlikult asjaolu, et riigihankes olid materjali koostisele ja kvaliteedile kehtestatud konkreetsed nõuded.

1.9. Materjalivaliku majanduslik tähtsus ilmneb Verston Eesti OÜ hankepakkumuse maksumusest. Ettevõte võitis hanke 985 872,83 euroga, mis oli järgmisest pakkumusest 113 417,09 euro ehk 10,32% ning nelja pakkumuse keskmisest 167 981,63 euro ehk 14,56% madalam. 

Selline hinnavahe lõi tugeva majandusliku ajendi tööde kulusid vähendada. Verston Eesti OÜ hankis Urissaare karjäärist materjali, mille nõuetele mittevastavus  oli selgelt teada,kuid mis oli tunduvalt odavam ning mille lühike veokaugus võimaldas täiendavat kokkuhoidu. Nii sai ettevõte suurendada lepingu kasumlikkust nii materjali ostuhinna kui ka transpordikulude arvelt.

1.10. Materjali arvelt saavutatud kokkuhoiu tegelik hind on praeguseks reaalsuses nähtav Rannametsa–Ikla tee äärmiselt halvas seisukorras. Selge on see, et riigihankes kehtestatud kvaliteedinõuded ei ole üksnes formaalsus, vaid vajalik eeldus tugeva, külmakindla ja vastupidava teekonstruktsiooni rajamiseks. 

Nõuetele vastava Pos 2 segu asemel kasutatud purustatud looduslik kruus, mille koostis ja kvaliteet ei olnud piisavalt tagatud, kahjustab oluliselt kogu teekonstruktsiooni toimivust. 

Teeeksperdi Kuuno Meschini koostatud arvamuses on ekspert selgitanud, et nõrk ja vähese külmakindlusega stabiliseeritud kiht jäi vett mitteläbilaskva aluse ning vett läbilaskva pindamiskihi vahele. Sellises konstruktsioonis pääseb niiskus pealmistest kihtidest sisse, kuid selle väljapääs on takistatud. Niiskuse, külmumise ja sulamise korduv toime nõrgestab ebapiisava külmakindlusega materjali ning soodustab stabiliseeritud kihi lagunemist. 

Selle tagajärjel võivad tekkida mahukahanemispraod, pindamiskihi purunemine, vajumised ja ebatasasused, mis omakorda võimaldavad veelgi rohkem vett teekonstruktsiooni tungida ning kahjustuste süvenemist kiirendada. 

Ekspert juhib tähelepanu ka teesoola ja külmumise koosmõjule, mille tõttu võib stabiliseeritud kihi lagunemine jätkuda. Seega ei pruugi tee praegused praod, lainetused ja lagunev pinnakate olla üksnes puuduliku pindamise tagajärg, vaid viidata tõsisemale probleemile tee kandvas konstruktsioonis.

1.11. Eeltoodud asjaoludest nähtub, et Verston Eesti OÜ materjalivalikul oli oluline majanduslik mõju nii töövõtja kuludele kui ka remonditud tee kvaliteedile. Seda tõsisemalt tuleb hinnata asjaolusid, millistel tingimustel Verston Eesti OÜ Urissaare karjäärist materjali hankis ning kas tarnijale avaldati algusest peale materjali tegelik kasutusotstarve ja sellest tulenevad riigihanke kvaliteedinõuded.

1.12. Verston Eesti OÜ oli Graniidikeskus OÜ-lt Urissaare karjäärist ka varasematel aastatel ostnud liiva ja kruusa Pärnumaa teede hooldustöödeks ning teadis seetõttu nii karjääri materjalivarudest kui ka võimalusest seda soodsalt hankida. 

Ka sel korral alustati läbirääkimisi tavapärase liiva ja kruusa ostuna, avaldamata Graniidikeskus OÜ-le, et materjali kavatsetakse kasutada Rannametsa–Ikla tee riigihanke täitmisel, kus kehtisid konkreetsed Pos 2 kvaliteedinõuded. Pooled leppisid kokku materjali hinnas ja kogustes ning karjäärist alustati igapäevast väljavedu.

1.13. Graniidikeskus OÜ sai alles hiljem teada, et Verston Eesti OÜ oli võitnud Rannametsa–Ikla tee remondihanke ning kavatses kasutada Urissaare karjäärist tarnitud purukruusa selle riigihanke täitmisel. 

Sellest teada saades juhtis Graniidikeskus OÜ omal algatusel ja korduvalt ilma et tal oleks olnud kohustust kontrollida Verston Eesti OÜ riigihankelepingust tulenevate nõuete täitmist, töövõtja tähelepanu asjaolule, et tarnitav purukruus ei vasta objektil nõutud Pos 2 segu kvaliteedinõuetele.

1.14. 26.05.2025 teatas Graniidikeskus OÜ kirjalikult, et suudab toota üksnes Pos 2 nõuetele ligilähedase sõelkõveraga purukruusa, ning edastas katseprotokolli, mille kohaselt kontrollitud materjal nõuetele ei vastanud. Seega oli Verston Eesti OÜ-le juba materjali hankimise alguses teada, et odavama purukruusa vastavus riigihanke nõuetele ei vastanud.

Järgnevad katsetulemused kinnitasid sama probleemi. 29.05.2025 edastati Verston Eesti OÜ-le veel kaks Pos 2 nõuetele mittevastavat katseprotokolli. Ka 16.06.2025 edastatud järgmine katsetulemus oli mittevastav. 

Seega jätkas Verston Eesti OÜ odavama materjali hankimist olukorras, kus talle oli nelja eraldi katsetulemusega selgelt ja üheselt näidatud, et kontrollitud Urissaare purukruus ei vasta hankes nõutud kvaliteedile.

1.15. Verston Eesti OÜ kinnitas seepeale tarnijale, et võimalikud probleemid Transpordiametiga lahendab ettevõte ise, kuna just tema on riigihankelepingu pool ja vastutab tellija ees materjali nõuetekohasuse eest. 

See asjaolu on oluline, sest viitab üheselt sellele, et töövõtja mõistis materjali kasutamisega kaasnevaid kvaliteedi- ja vastutusriske, kuid ei loobunud majanduslikult soodsamast hankelahendusest. 

1.16. Esimene Pos 2 nõuetele ligilähedaselt vastav katseprotokoll saadi alles 26.06.2025. Verston Eesti OÜ edastas järelevalvet teostanud insenerile kooskõlastamiseks just selle protokolli, jättes varasemad neli mittevastavat katsetulemust esitamata. 

Oluline on seejuures rõhutada, et üks nõuetele peaaegu vastav katseprotokoll ei muutnud olematuks varasemaid negatiivseid tulemusi ega tõendanud kogu karjäärist väljaveetava materjali sobivust. 

Urissaare karjäärimaterjali koostis võis varieeruda sõltuvalt sellest, millisest karjääri osast proov võeti. Seetõttu ei saanud ühe sobiva proovi põhjal järeldada, et teele paigaldatav materjal vastas Pos 2 nõuetele. 

Teeeksperdi Kuuno Meschini hinnangul ei ole looduslikust kruusast võimalik sellise segu omaduste püsivat vastavust garanteerida. Ka materjali tarnija oli juba alguses kirjeldanud oma toodet üksnes Pos 2 nõuetele ligilähedase sõelkõveraga purukruusana. 

Sellises olukorras jättis ainult ühe peaaegu positiivse tulemuse esitamine tellijale ja insenerile materjali tegelikust kvaliteedist puuduliku ja teadlikult eksitava pildi ning võimaldas jätkata selle kasutamist ilma igasuguse kindluseta, et riik saab lepingus nõutud materjali.

1.17. Transpordiamet on Graniidikeskus OÜ-le edastatud vastuskirjas muu hulgas kinnitanud, et neile ei olnud varasemaid tulemusi avaldatud ning kõigi katseprotokollide esitamise korral ei oleks Urissaare materjali kooskõlastatud. 

Lisaks tunnistas Transpordiamet vastuskirjas, et Verston Eesti OÜ käitus ebaprofessionaalselt ning võttis teadlikult suure riski, kasutades Rannametsa–Ikla tee ehitamisel Urissaare karjäärist pärit purustatud kruusa. 

1.18. Eeltoodule lisaks, materjali nõuetele vastavusega seotud probleemid olid märksa tõsisemad kui üksnes mittevastavad katseprotokollid. Ekspert Kuuno Meschini hinnangul ei olnud Urissaare karjääri tootmisohje sertifikaadil sidumata segu valmistamist üldse nimetatud. See tähendab, et puudus selge sertifitseerimisalane tõendus selle kohta, et karjääril oli nõuetekohane tootmisohje hankes ette nähtud Pos 2 segu valmistamiseks. 

Graniidikeskus OÜ-l puudus tavapärase purustatud loodusliku kruusa müümisel vajadus sellist sertifitseerimist taotleda, kuna ettevõte ei tootnud ega müünud materjali sertifitseeritud Pos 2 seguna. 

Samuti ei olnud Verston Eesti OÜ materjali hankimisel Graniidikeskus OÜ-lt vastavat sertifikaati nõudnud. Seetõttu ei olnud Graniidikeskus OÜ-l ka põhjust ega kohustust esitada dokumenti, mis tõendaks tootmisohje vastavust sellise segu valmistamise nõuetele.

Tegemist oli äärmiselt olulise puudusega just Rannametsa–Ikla tee ehitamise seisukohalt, sest riigihanke tehniline kirjeldus nägi sõnaselgelt ette nõuetele vastava sidumata segu Pos 2 kasutamise. 

Seetõttu oli hädavajalik, et materjali tootmisohje sertifikaat hõlmaks sidumata segude valmistamist ning et materjali nõutavad omadused oleksid enne selle kasutamist nõuetekohaselt tõendatud. 

Asjaolu, et Urissaare karjääri tootmisohje sertifikaat ei hõlmanud sidumata segude valmistamist, oleks pidanud tekitama tõsiseid küsimusi materjali kasutamise lubatavuse kohta juba enne selle objektile tarnimist ja paigaldamist. 

Ometi sai Verston Eesti OÜ jätkata Urissaare karjäärist majanduslikult soodsama purukruusa hankimist ja selle kasutamist riigi tellitud tee ehitamisel, kuigi puudus piisav tõendus selle kohta, et materjali tootmisohje ja kvaliteediomadused vastasid just selle riigihanke nõuetele.

1.19. Materjali nõuetele vastavuse kontrollimine kuulus omanikujärelevalve põhiülesannete hulka. Omanikujärelevalve ülesanne ei olnud usaldada Verston Eesti OÜ esitatud dokumente ega piirduda ühe peaaegu positiivse katseprotokolli formaalse aktsepteerimisega. 

Järelevalve pidi iseseisvalt kontrollima, kas tootmisohje sertifikaat hõlmas nõutava materjali valmistamist, kas materjali omadused vastasid hanketingimustele ning kas esitatud katsetulemused andsid piisava aluse lubada seda kasutada kogu remonditaval teelõigul. 

Eriti oluline oli selline kontroll olukorras, kus kasutati looduslikust kruusast valmistatud materjali, mille koostis võis karjääri eri osades varieeruda. Ekspert Kuuno Meschin on rõhutanud, et tootmisohje sertifikaati oleks tulnud kontrollida ning üks katseprotokoll ei saanud tõendada kogu tarnitava materjali nõuetekohasust. Kuivõrd järelevalve piirdus ühe soodsa katsetulemusega ega kontrollinud tootmisohje dokumentatsiooni piisavust, jäi täitmata kontrolli keskne eesmärk, milleks oli takistada ebapiisavalt tõendatud kvaliteediga materjali jõudmist tee konstruktsiooni. 

1.20. Sama tõsine ja puudulik on ka Transpordiameti kui riigihanke korraldaja ja tellija vastutus. Transpordiamet kehtestas materjalile konkreetsed kvaliteedinõuded ning pidi tagama nende tegeliku täitmise, mitte piirduma üksnes omanikujärelevalve ja Verston Eesti OÜ kinnituste usaldamisega.

Seda eriti olukorras, kus Transpordiameti esindajad viibisid ehitustööde ajal korduvalt objektil, samal ajal kui Urissaare karjäärist veeti materjali välja ja paigaldati tee konstruktsiooni. Ometi ei suudetud ära hoida ebapiisavalt tõendatud kvaliteediga materjali kasutamist ega tagada ehitustööde nõuetekohast tulemust.

Kohaliku kogukonna esindajad informeerisid pidevalt esinavatest puudustest ning minetustest nii Transpordiameti kui ka Verston Eesti OÜ esindajaid aga see jäi täielikult tähelepanetuta ning tihtipeale naeruvääristati info edastajaid.

Sellest tulenevalt tekib põhjendatult küsimus, kuidas Transpordiamet teostas järelevalvet omanikujärelevalve tegevuse üle, milliseid kontrollimeetmeid rakendati ning miks ei tuvastatud ega peatatud võimalikke rikkumisi õigeaegselt.Miks lubati jätkata ebakavaliteetset remondi tegevust. Omanikujärelevalve kaasamine ei vabastanud Transpordiametit tellija vastutusest. Kui omanikujärelevalve jättis kontrollimata materjali nõuetekohasuse või aktsepteeris puudulikku kvaliteeditõendust, tuleb välja selgitada ka see, miks Transpordiamet neid puudusi ei märganud ega nõudnud nende kõrvaldamist.

1.21. Eriti tõsine on asjaolu, et Urissaare materjali väljavedu ja paigaldamine jätkus hoolimata korduvatest mittevastavatest katsetulemustest ja puudulikust kvaliteeditõendusest. Senine sündmuste käik näitab, et materjali nõuetekohasuse üle ei tagatud isegi elementaarset kontrolli ning olulised puudused jäeti sisuliselt tähelepanuta. 

Verston Eesti OÜ tegevus ning omanikujärelevalve ja Transpordiameti ebapiisav sekkumine võimaldasid materjali kasutamist jätkata, kuigi selle paigaldamine oleks tulnud peatada kuni nõuetele vastavuse tõendamiseni. 

Selline kontrolli puudulikkus ligi miljoni euro suuruse riigihanke puhul on lubamatu. Ebapiisavalt kontrollitud materjali kasutamise tagajärjed on tänaseks Rannametsa–Ikla tee ulatuslikes kahjustustes ka selgelt nähtavad, sest tee on juba praegu sedavõrd lagunenud, et selle tavapärane ja ohutu kasutamine on tõsiselt häiritud.

1.22. Eraldi tähelepanu väärib ka asjaolu, et Verston Eesti OÜ jättis Graniidikeskus OÜ-le tarnitud materjali eest tasumata ega ole võlgnevust tänaseni likvideerinud, mistõttu käib poolte vahel ka käesoleval hetkel kohtuvaidlus ning seal on Verston Eesti OÜ asunud maakohut teadlikult eksiatama valetades labaselt ,et neid väidetavalt peteti ja varjati materjali tegelikke kvaliteedi omadusi.

Samal ajal väidab Verston Eesti OÜ ka ajakirjandusele, et tarnija on ettevõtet eksitanud, kuigi Graniidikeskus OÜ teavitas töövõtjat lausa neljal korral, edastades vastavad katseprotokollid, et tarnitav materjal ei vasta hankes nõutud Pos 2 kvaliteedinõuetele.
Samuti kinnitas eeltoodut ka viies protokoll. 

Seega olid Verston Eesti OÜ-le materjali kvaliteediprobleemid selgelt ja üheselt teada. Tasumata arvete tõttu on Graniidikeskus OÜ sattunud omakorda rahalistesse raskustesse, sealhulgas on ettevõttel tekkinud maksukohustustega seotud võlgnevus, kuivõrd tarnitud materjali eest ei ole reaalsuses raha laekunud.Seda olukorda oleks saanud vältida kui materjali oleks tarnitud kolmandatele isikutele.Keegi ei osanud ka kõige halvemas ettekujutuses oodata,millisesse ebameeldivasse olukorda Verston Eesti OÜ lihtsalt otsustab Graniidikeskus OÜ asetada ning tugineda labasele laimule enda teadliku pettuse varjamiseks.



Tee tegelik tulemus ja ebaõnnestunud paranduskatsed. 

1.23. Rannametsa–Ikla tee remondi eesmärk oli parandada olemasoleva tee seisukorda ning tagada kohalikele elanikele ja kõigile teistele liiklejatele( ka Eestit külastatavatele turistidele) senisest tasasem, ohutum ja vastupidavam tee. 

Tegelik tulemus on olnud vastupidine. Pärast 2025. aastal tehtud remonti on tee ulatuslikult ebatasane, laineline, kohati vajunud ja lagunenud ning sellel liiklemine on muutunud äärmiselt ebamugavaks ja ohtlikuks (Lisa 2 – Fotod teest). 

Tee ebatasasused põhjustavad sõidukitele tugevat vibratsiooni ja põrutusi, mis suurendavad veermiku, vedrustuse ja muude sõidukiosade kahjustumist ning toovad kaasa põhjendamatuid remondikulusid. 

Lisaks määrib teelt üles paiskuv lahtine materjal ja mustus sõidukeid sedavõrd, et pärast teelõigu läbimist tuleb autot sageli pesta. Seega ei piirdu ebaõnnestunud remondi tagajärjed üksnes halvenenud sõidumugavusega, vaid tähendavad liiklejatele täiendavaid kulusid, sõidukite kahjustumise riski ja igapäevase liikumise olulist raskendamist.

1.24. Remonditööde puudused on sedavõrd tõsised, et Transpordiamet ei ole töid seni vastu võtnud. Eriti kõnekas on asjaolu, et Transpordiameti enda kinnitusel ei olnud enne remondi algust sellel teelõigul teada sellises ulatuses külmakerkeid ega teekonstruktsiooni lagunemist, nagu on ilmnenud pärast remonti. Seega on riigi tellitud ja ligi miljoni euro eest tehtud tööde järel tekkinud probleemid, mida varasema tee puhul isegi ei täheldatud. 

1.25. Remondi ebaõnnestumist ilmestab eriti selgelt tee km 29,6 piirkond, kus teekate oli talve lõpus ja kevade alguses ulatuslikult lagunenud ning läbi vajunud, kusjuures kahjustused ulatusid ka tsementstabiliseeritud alusesse. See viitab probleemidele, mis ei piirdu üksnes tee pealispinnaga, vaid puudutavad ka selle kandvat konstruktsiooni. 

1.26. Rannametsa–Ikla tee tõsiste kahjustuste kõrvaldamise asemel on Verston Eesti OÜ piirdunud aga üksnes korduvate pindmiste parandustöödega, mille eesmärk näib olevat muuta tee väliselt vastuvõetavaks, saavutada Transpordiametilt tööde vastuvõtmine ning lõpetada probleemne ehitusleping võimalikult väikeste lisakuludega. 

Tee lagunenud kohti on lapitud, ebatasasusi silutud, teekatet korduvalt bituumenemulsiooni ja killustikuga kaetud ning lainetusi püütud teerullidega tasandada. Muu hulgas kasutati selleks ka vibreerivat teerulli vaatamata Transpordiameti keelule ning pärast tööde peatamist jätkati tasandamist teiste masinatega. 

On selge, et selline tegevus ei kõrvalda tee lagunemise põhjuseid, vaid kahjustab nõrgestatud konstruktsiooni veelgi rohkem. Kahe aasta jooksul ei ole Verston Eesti OÜ soovinud reaalselt tagada tee nõuetekohast seisukorda ning korduvate parandustööde tulemusel on tee endiselt ebatasane, kahjustunud ja liiklejatele ohtlik. Ka Eestit külastavatele turistidele on see tee jätnud samuti väga, väga masendava mulje. Visiitkaart missugune.

1.27. Eriti taunitav on viis, kuidas tee puudusi on püütud väliselt varjata. Pärast korduvat bituumenemulsiooni ja killustiku pealekandmist eemaldati teelt lahtist materjali harjamasinatega, mis rebisid kaasa ka pindamiskihiga seotud killustikku. Seejärel töödeldi teepinda tumeda vedelikuga (segatud vesi õlitaolise ainega), mille tulemusel muutus killustiku vahelt paistnud punakas kruusa- ja liivamaterjal vähem nähtavaks. Tee välisilme muutus, kuid selle kandevõime, tasasus ja vastupidavus sellest ei paranenud. Tegemist on sisuliselt puuduste kosmeetilise ja äärmiselt naeruväärse varjamisega.Poleks kunagi uskunud,et Eesti Vabariigis tänasel ajal hakkab keegi tegelema sõnaotses mõttes tee värvimisega ja toonimisega.

1.28. Sama tõsiseid küsimuste tekitab olemasolevalt teelt eemaldatud asfaltkatte ja kvaliteetse alusmaterjali saatus. Hanke lähteülesanne nägi ette olemasoleva katte freesimise ja saadud materjali kasutamise uue teekonstruktsiooni rajamisel. Verston Eesti OÜ eemaldas aga teelt märkimisväärses koguses kvaliteetset ja vastupidavat asfaltkatet ja alusmaterjali, mida ei kasutatud isegi samal objektil, vaid teadaolevalt veeti osa sellest materjalist Rail Baltica ehitusega seotud objektidele. 

Tegemist on tõsise kahtlusega riigi tellitud tööde käigus eemaldatud väärtusliku materjali võimaliku ebaseadusliku kasutamise kohta, mille arvelt muuta kõnealune projekt ettevõtte jaoks veelgi võimalikult kasumlikumaks. Selline tegevus oli vägagi avalik ning materjale pakuti isegi vallavaltsuse töötajatele ning kohalikele elanikele müügiks.

1.29. Lubamatu on ka parandustööde käigus eemaldatud killustiku ja muu materjali käitlemine. Kogukonna tähelepanekute kohaselt pühiti teelt eemaldatud materjal(killustik) kokku ning visati see teeäärsetesse rannamännikutesse otse samblale, kus inimesed käivad seeni ja marju korjamas ning loodust nautimas. 

Tööde tegijad kinnitasid, et selline tegutsemisviis tulenes neile antud korraldustest. Riigi raha eest soetatud ehitusmaterjali metsa alla viskamine ei ole vastuvõetav töökorraldus ega nõuetekohane materjalikäitlus. Tegemist on jämeda keskkonnanõuete rikkumisega kui ka avalike vahendite raiskamisega. 

1.30. Kogukonna hinnangul moodustavad kõik kirjeldatud asjaolud ühe tõsise ja omavahel seotud probleemide ahela. Kõigepealt lõhuti üles aastakümneid kasutuses olnud tee, millel Transpordiameti enda kinnitusel ei olnud enne remonti teada sellises ulatuses külmakerkeid ega lagunemist. Seejärel kasutati uue teekonstruktsiooni rajamisel materjali, mille nõuetele vastavuse kohta olid ilmnenud tõsised puudused ja korduvad negatiivsed katsetulemused. Osa tee remondiks ettenähtud materjalist aga lihtsalt eemaldati ning veeti minema.

Selle tagajärjel hakkas valminud tee vajuma, pragunema ja lagunema ning muutus liiklejatele äärmiselt ebamugavaks ja ohtlikuks. Puuduste kõrvaldamise asemel on Verston Eesti OÜ tegelenud ligi kahe aasta jooksul peamiselt tee pindmise lappimise ja välisilme parandamisega, jättes mulje, et eesmärk on saavutada tööde vastuvõtmine, mitte tagada nõuetekohane ja vastupidav tee. 


1.31. 22.09.2026 toimus Häädemeeste vallamajas Verston Eesti OÜ, Transpordiameti ja kohaliku kogukonna esindajate kohtumine Rannametsa–Ikla tee puuduste arutamiseks. 

Kohtumine oli pingeline ega toonud probleemile sisulist lahendust. Kogukonna esindajad juhtisid tähelepanu tee ulatuslikele pragudele, aukudele, rattajälgedele, lainetustele, vajumistele ja teistele kahjustustele ning nõudsid selgitusi seniste ebaõnnestunud parandustööde ja kavandatava lahenduse kohta. 

Osa esitatud puudustest olevat tulnud Transpordiameti ja Verston Eesti OÜ esindajatele üllatusena. See on eriti häiriv, sest tee seisukorra probleemidest oli neid teavitatud korduvalt ning vahetult enne kohtumist oli toimunud ka mitu täiendavat arutelu ja infovahetust samal teemal. Eluliselt selline käitumine polnud usutav ja jättis väga halva ja ebaprofesionaalse mulje.

1.32. Juba enne 22.09.2026 toimunud kohtumist oli kogukond korduvalt juhtinud Transpordiameti ja Verston Eesti OÜ tähelepanu Rannametsa–Ikla tee ulatuslikele kahjustustele ning nõudnud nende kõrvaldamiseks püsivat lahendust. 01.09.2026 toimunud kohtumisel anti kogukonnale mõista, et tee tugevdamiseks kavandatakse senisest oluliselt põhjalikumaid töid, sealhulgas ligikaudu viie sentimeetri paksuse täiendava asfaltkatte rajamist. 

See lubadus tekitas põhjendatud ootuse, et Verston Eesti OÜ kohustatakse lõpuks kõrvaldama tee tõsised puudused, mitte jätkama senist pindmist lappimist. Paraku selgus 09.–11.09.2026 toimunud suhtluse käigus, et varem kirjeldatud töid ei tehta. Selle asemel teatati kogukonnale, et parandustööd lükatakse järgmisse aastasse ning kavandatavaks lahenduseks jääb sisuliselt veel ühe bituumenemulsiooni ja killustiku kihi paigaldamine tähtajaga 31.05.2027. 

22.09.2026 toimunud kohtumisel jäi aga kogukonnale Verston Eesti OÜ esindajate selgitustest arusaam, et töövõtja ei saa siiski kinnitada tee lõplikku valmimist 31.05.2027. Seega anti Verston Eesti OÜ-le järjekordselt lisaaega samade pindmiste parandustööde tegemiseks, mis ei kõrvalda tee lagunemise põhjuseid ega taga püsivat tulemust, kusjuures töövõtja ei suutnud kinnitada isegi nende tööde lõpetamist uueks tähtajaks.

1.33. Veelgi tõsisem on asjaolu, et 22.09.2026 kohtumise kohta hiljem koostatud ametlik protokoll ei kajasta arutelu tegelikku sisu, probleemide ulatust ega väljendatud erimeelsusi (Lisa 3 – Koosoleku protokoll). Seda saavad kinnitada kõik kogukonna esindajad, kes nimetatud kohtumisel osalesid. Protokoll on äärmiselt ühekülgne, moonutatud ning jätab eksitava mulje, nagu piirduksid tee puudused üksikute lokaalsete tasasuse probleemidega, mille Verston Eesti OÜ järgmise ehitushooaja alguses kõrvaldab ja mille järel saab tööd tavapäraselt vastu võtta. 

Sellest on välja jäänud kohtumisel käsitletud ulatuslikud kahjustused, seniste parandustööde ebaõnnestumine, kogukonna vastuseis järjekordsele pindmisele lappimisele ning tõsised kahtlused 31.05.2027 tähtaja täidetavuses. Lisaks on märkimisväärne, et protokoll lubati kogukonna esindajatele edastada, kuid seda ei tehtud. 

1.34. 22.09.2026 toimunud kohtumine ilmestas eriti selgelt ligi kaks aastat kestnud nõiaringi, milles tee puudustele järgnevad pindmised parandused, uued kahjustused, täitmata lubadused ja järjekordsed tähtaegade pikendamised. Ka sellel kohtumisel ei pakutud kogukonnale püsivat lahendust, vaid kavandati taas töid, mis ei kõrvalda tee lagunemise tegelikke põhjuseid, ning lükati tööde lõpetamine järgmisse aastasse, ilma et Verston Eesti OÜ oleks suutnud kinnitada isegi uue tähtaja täitmist. 

1.35. Samal ajal peavad kohalikud elanikud ja ettevõtjad kandma selle olukorra igapäevaseid tagajärgi. Tee äärmiselt halva seisukorra tõttu on vähenenud turistide arv, olude sunnil on lõpetatud jalgrattamatkade korraldamine, muudetud vanatehnika sõitude marsruute ning kohalikud elanikud eelistavad võimaluse korral kahjustunud teed vältida. 

Selline olukord tekitab otsest kahju nii kogu kohalikule kogukonnale kui ka kõigile seda teed kasutavatele inimestele. Kohalikud ettevõtjad kaotavad külastajaid ja sissetulekuid, piirkonna turismivõimalused vähenevad ning elanike igapäevane liikumine on oluliselt raskendatud. 

Teed kasutavad inimesed peavad taluma pidevaid põrutusi ja ebamugavaid sõiduolusid, sõidukite kahjustumise ohtu ning sellest tulenevaid võimalikke lisakulusid. Seega ei piirdu ebaõnnestunud teeremondi tagajärjed üksnes riigile tekitatud võimaliku rahalise kahjuga, vaid kahjustavad otseselt kohaliku kogukonna majanduslikku toimetulekut, inimeste igapäevaelu ja kõigi liiklejate huve.

Eriti ohtlikuks muutub olukord siis, kui Via Baltical toimuvate remonditööde või liikluspiirangute tõttu suunatakse liiklus Rannametsa–Ikla teele. Juba tavapärase liikluskoormuse juures lagunev tee ei ole suuteline taluma täiendavat liiklust. Sellises seisukorras tee kasutamine Via Baltica ümbersõiduteena seab ohtu nii liiklejate ohutuse kui ka teekonstruktsiooni säilimise. Kuni tee kandevõime paraneb, tuleb viivitamata hinnata raskeveokitele massipiirangu kehtestamise vajadust ning välistada täiendava raskeliikluse suunamine sellele teelõigule.

1.36. Lisaks on Rannametsa–Ikla tee ebaõnnestunud remont laiema avaliku tähelepanu all olev probleem. Tee halba seisukorda, korduvaid parandustöid ja liiklejate rahulolematust on käsitlenud nii Pärnu Postimees, ERR kui ka Õhtuleht (Lisa 4 – Lisa 7). Eriti kõnekas on Pärnu Postimehe 29.09.2026 artikli pealkiri „Kahel suvel remonditud teelõik tundub sõitjale halvem kui enne“, mis võtab tabavalt kokku kogukonna nägemuse. Lisaks näitab korduv meediakajastus selgelt, et tegemist ei ole üksikute elanike põhjendamatu rahulolematusega, vaid avalikku tähelepanu ja selgitusi nõudva probleemiga. 

Avaliku raha kasutamine ja finantsdistsipliini rikkumine. 

1.37. Eeltoodule lisaks, Rannametsa–Ikla tee juhtumi puhul ei ole küsimus enam üksnes ebaõnnestunud teeremondis. Tegemist on ligi miljoni euro suuruse riigihankega ning seetõttu tuleb eraldi hinnata, kuidas on selle lepingu täitmisel kasutatud avalikku raha, mille eest on Verston Eesti OÜ-le makstud ning kas riigi rahalised huvid on olnud lepingu täitmise vältel piisavalt kaitstud.

1.38. Seejuures tuleb arvestada, et riigivara valitsemisel tuleb järgida eesmärgipärasuse, otstarbekuse, säästlikkuse ja heaperemehelikkuse põhimõtteid ning vältida riigile kahju tekkimist. Samuti peab riigiasutuse finantskontrollisüsteem tagama avalike vahendite õiguspärase, säästliku, tõhusa ja läbipaistva kasutamise. Nende põhimõtete järgimise kohustused tulenevad muu hulgas riigivaraseaduse §-st 8 ning riigieelarve seaduse §-st 76.

1.39. Esmalt, Verston Eesti OÜ hankepakkumuse märkimisväärne hinnavahe teiste pakkujatega omandab erilise tähenduse, arvestades töövõtja võimalusi ehituskulusid vähendada. Ettevõte kasutas lähedal asuva Urissaare karjääri odavamat materjali, hoides kokku nii selle soetushinnalt kui ka transpordikuludelt, kuigi materjali vastavuses riigihankes nõutud Pos 2 kvaliteedinõuetele esines tõsiseid puudusi. Negatiivsed katsetulemused olid Verston Eesti OÜ-le teada, kuid materjali kasutamist jätkati. See annab aluse kahtlustada, et Verston Eesti OÜ seadis teadlikult oma majandusliku kasu riigihanke kvaliteedinõuetest ettepoole, muutes madala hinnaga võidetud lepingu odavama materjali ja tee kvaliteedi arvelt kasumlikumaks.

1.40. Sellele lisaks, kõige tõsisemad probleemid puudutavad aga Verston Eesti OÜ-le tehtud väljamakseid. 22.09.2026 toimunud kohtumisel kinnitati, et Transpordiamet ei ole töid vastu võtnud, sest need ei vasta nõutud tingimustele, kuid Verston Eesti OÜ-le on juba välja makstud peaaegu kogu hankelepingu maksumus ning tasumata on vaid ligikaudu 56 000 eurot. 

Riik on seega tasunud valdava osa ligi miljoni euro suurusest lepingust, saamata vastu lepingutingimustele vastavat teed. Tee praegune seisukord on sedavõrd halb, et sellel liiklemine on äärmiselt raskendatud ning sõidukite kahjustamise vältimiseks tuleb kohati kiirust oluliselt vähendada. Teekate on ulatuslikult ebatasane, vajunud ja lagunenud ning sõiduolud on halvemad kui enne remonti. Seega tekib õigustatud küsimus, et mille eest on riik maksnud ja miks on peaaegu kogu lepingusumma välja makstud, kui lubatud tulemuse asemel on saadud senisest halvem ja lagunev tee. 

Kogukonna hinnangul on peaaegu kogu lepingusumma väljamaksmine kirjeldatud asjaoludel põhjendamatu ja arusaamatu ning viitab selgelt ja üheselt avalike rahaliste vahendite väärkasutusele ja riigi varaliste huvide kahjustamisele. Selline olukord nõuab hinnangut nii väljamaksete õiguspärasusele kui ka nende kinnitamise eest vastutanud ametnike tegevusele. Eelkõige tuleb hinnata, kas Transpordiamet on järginud riigivaraseaduse §-st 8 tulenevaid heaperemeheliku, eesmärgipärase ja säästliku valitsemise põhimõtteid.

Isegi kui hankeleping näeb ette etapiviisilised maksed enne tööde lõplikku vastuvõtmist, peab iga väljamakse olema põhjendatud ning tellijal peab säilima tegelik võimalus nõuda kõigi puuduste kõrvaldamist. Arvete tasumine ja tööaktide kinnitamine ei asenda sisulist kvaliteedikontrolli. Seetõttu on oluline hinnata, millistel alustel väljamaksed tehti ning miks ei rakendatud meetmeid riigi rahaliste huvide kaitseks, kui oli teada, et Verston Eesti OÜ oli tegutsenud hankelepingus sätestatud nõudeid eirates ning Transpordiameti enda hinnangul ka ebaprofessionaalselt. 

Eriti murettekitav on seejuures ka asjaolu, et tasumata on jäänud vaid ligikaudu 56 000 eurot, samal ajal kui tee puudused tulenevad teekonstruktsiooni sügavamatest kihtidest ning nende nõuetekohane kõrvaldamine nõuab selgelt ulatuslikumaid ja kulukamaid töid kui senine pindmine lappimine ja puuduste kosmeetiline parandamine.  

Seejuures on äärmiselt arusaamatu ja küsimusi tekitav ka asjaolu, et Transpordiamet ei ole seni suutnud tagada Verston Eesti OÜ poolt puuduste täielikku ja nõuetekohast kõrvaldamist, kuigi töövõtja on korduvalt jätnud hankelepingus sätestatud kvaliteedinõuded täitmata ega ole vaatamata korduvatele parandustöödele suutnud viia teed nõutud seisukorda.

Selle asemel on Verston Eesti OÜ-le korduvalt antud täiendavaid tähtaegu puuduste kõrvaldamiseks, kuid need ei ole toonud kaasa nõuetekohast tulemust. Selline olukord tekitab põhjendatud küsimuse, miks võimaldatakse töövõtjal jätkuvalt oma kohustuste täitmisest kõrvale kalduda, nendega viivitada ning miks ei ole Transpordiamet rakendanud meetmeid, et tagada kokkulepitud tulemuse saavutamine. Samuti tuleb rõhutada, et Transpordiametil on korduvate ja oluliste lepingurikkumiste korral olnud võimalik Verston Eesti OÜ-ga sõlmitud hankeleping üles öelda, kuid seda ei ole tehtud. Korduvad rikkumised, tulemusteta parandustööd ja tähtaegade järjepidev pikendamine seavad tõsise kahtluse alla Transpordiameti tegevuse õiguspärasuse, järelevalve tõhususe ning riigi huvide tegeliku kaitsmise.
1.41. Lisaks eeltoodule peab Häädemeeste valla kogukond vajalikuks juhtida Riigikogu komisjoni tähelepanu võimalikule huvide konfliktile, mis võib olla otseselt seotud Rannametsa–Ikla tee remondiprojekti juhtimise, järelevalve ja töövõtjaga seotud otsuste tegemisega.
Kogukonnale teadaoleva teabe kohaselt esineb Verston Eesti OÜ ja Transpordiameti Lääne osakonna projektiga seotud töötajate vahel veresugulusest tulenevaid perekondlikke sidemeid. Selline asjaolu tekitab eriti palju küsimusi olukorras, kus töövõtjale on välja makstud peaaegu kogu hankelepingu maksumus, tööde kvaliteet ei vasta nõuetele ning Transpordiamet ei ole suutnud tagada puuduste nõuetekohast kõrvaldamist.
Seejuures tuleb eraldi hinnata võimalikku huvide konflikti ja korruptsioonivastases seaduses sätestatud toimingupiirangute järgimist. Korruptsioonivastase seaduse § 7 lg 1 p-de 1 ja 4 kohaselt loetakse seotud isikuteks muu hulgas ametiisiku lähisugulasi ning isikuid, kellel on ametiisikule sedavõrd oluline ja vahetu mõju, et see võib takistada avalike ülesannete ausat ja erapooletut täitmist. Sama seaduse § 11 kohaselt on ametiisikul keelatud teha või sisuliselt suunata otsuseid ja toiminguid seotud isiku suhtes või olukorras, kus ta on teadlik seotud isiku olulisest huvist, mis võib otsust mõjutada. Samuti ei ole lubatud sellise otsuse või toimingu tegemist delegeerida oma alluvale. 
Seetõttu on oluline hinnata, kas Verston Eesti OÜ ja Transpordiameti Lääne osakonna projektiga seotud töötajate võimalikud sugulussidemed on mõjutanud hankelepingu täitmise kontrollimist, tööde kvaliteedi hindamist, väljamaksete kinnitamist või puuduste kõrvaldamise nõudmist. Kui selgub, et projektiga seotud ametnikud on osalenud otsuste tegemisel või nende sisulisel suunamisel olukorras, kus neil esines seadusest tulenev toimingupiirang, tuleb hinnata korruptsioonivastase seaduse §-des 17 ja 19 sätestatud vastutuse kohaldamise aluseid ning võimalikke ametiseisundi korruptiivse kasutamise tunnuseid.
1.42. Eeltoodust tulenevalt palub Häädemeeste valla kogukond Riigikogu erikomisjonil algatada Rannametsa–Ikla tee remondiga seotud asjaolude põhjalik ja sõltumatu uurimine, et selgitada välja ehitustööde puuduste põhjused, kontrollida avaliku raha kasutamise õiguspärasust ning tuvastada Transpordiameti, omanikujärelevalve ja Verston Eesti OÜ võimalik vastutus. Kogukonna jaoks on kõige olulisem seejuures tagada, et Rannametsa–Ikla tee viiakse lõpuks tegelikult nõuetekohasesse, ohutusse ja püsivalt kasutuskõlblikku seisukorda.




Lugupidamisega, 

Tarmo Pilv
vandeadvokaat

Järgmiste isikute ja juriidilidtye isikute esindaja:

Maret Salak – MTÜ Kabli Külaselts juhatuse esimees
Külliki Kiiver - volikogu liige, Häädemeeste aleviku esindaja
Tarmo Laarents - MTÜ Treimani külaselts
Eiko Roomet - Ikla külaelanike esindaja
Ivar Baumann - Metsapoole külaelanike esindaja
Avo Naar - volikogu liige, Penu ja Jaagupi külaelanike esindaja
Marek Laanisto – MTÜ Kabli Külaselts esindaja
Ants Järv – MTÜ Treimani külaseltsi juhatuse esimees ja volikogu liige


Lisad: 
Lisa 1 – Eksperdi arvamus
Lisa 2 – Fotod teest
Lisa 3 – Koosoleku protokoll
Lisa 4 – Artikkel ERR portaalis
Lisa 5 – Artikkel Õhtulehes
Lisa 6 – Artikkel Õhtulehes II
Lisa 7 – Artikkel Postimehes



